Andres Öpik

Andres Öpik (sündinud 4. mail 1947 Tallinn) on eesti keemik, Eesti Teaduste Akadeemia liige (alates 2013).

Elulugu 
Andres Öpik on sündinud 4. mail 1947. aastal Tallinnas. 1965. aastal lõpetas ta Tallinna Reaalkooli. Keskkooliõpingute ajal oli tal ühtlasi võimalus õppida Hans Pöögelmanni nimelises elektroonikatehases pooljuhtseadiste koostajaks, kus õpe hõlmas ka teoreetilisi tunde, sealhulgas pooljuhtide füüsikat. Just see ajendas teda edasi õppima elektroonika erimaterjalide tehnoloogiat Tallinna Tehnikaülikooli keemiateaduskonnas, mille lõpetas 1970. aastal. 1980. aastal kaitses ta Tartu Ülikoolis keemiakandidaadi väitekirja „Vase ja indiumiga legeeritud CdSe defektstruktuuri uurimine“. Järeldoktorantuuri läbis Andres Öpik aastatel 1983–1984 Helsingi Tehnikaülikoolis.  

Aastatel 1970–1992 töötas Andres Öpik Tallinna Tehnikaülikooli keemiateaduskonnas füüsikalise keemia kateedris inseneri, assistendi, vanemõpetaja ja dotsendi ametikohtadel. Aastatel 1991–2002 oli ta keemiateaduskonna dekaan ja 2002-2014 keemia- ja materjalitehnoloogia teaduskonna dekaan. Aastatel 1992-2019 oli ta Tallinna tehnikaülikooli füüsikalise keemia professor. Alates 2019 on ta Tallinna tehnikaülikooli materjali- ja keskkonnatehnoloogia instituudi vanemteadur ning emeriitprofessor. 

Eesti Teaduste Akadeemia liikmeks tehnikateaduste alal valiti Andres Öpik 2013. aastal. Ta kuulub informaatika ja tehnikateaduste osakonda, on akadeemia energeetikakomisjoni liige. Aastatel 2014–2020 oli ta Eesti Teaduste Akadeemia juhatuse liige.

Ta oli ka Tallinna Linnavolikogu 7. koosseisu Isamaa ja Res Publica Liidu fraktsiooni aseesimees.

Andres Öpik on Üliõpilasselts Liivika vilistlane.

Teadustöö 
Andres Öpiku teaduslikud huvid on olnud seotud molekulaarselt jäljendatud polümeermaterjalide omaduste uurimise, valmistamise ja rakendustega.

Ta on hinnatud õppejõud, kelle juhendamisel on kaitstud 13 doktoritööd. Temalt on ilmunud ca 250 teaduslikku publikatsiooni, sh mitu kõrgkooliõpikut. Ta on kolme patentse leiutise autor.

Teadusorganisatsiooniline ja -administratiivne tegevus 
Ta on olnud Eesti kõrghariduse hindamise nõukogu liige (2003-2011), doktorikoolide „Uued tootmistehnoloogiad ja protsessid“ ja „Funktsionaalsed materjalid ja tehnoloogiad“ juht (2005-2009, 2010-2014), Tallinna tehnikaülikooli nõukogu liige (2005-2014), Eesti teadusfondi ekspert (2005-2011), Eesti teaduskompetentsi nõukogu ekspert (2006-2011). Alates 2015. aastast on ta Tallinna tehnikaülikooli nõukogu liige.

Tunnustus
2006 Valgetähe IV klassi teenetemärk
2007 Tallinna Tehnikaülikooli teenetemedal Mente et Manu

Isiklikku 
Andres Öpik on teaduste akadeemia ajaloos esimene akadeemikute kolmanda põlve esindaja – tema isa, energeetikateadlane, tehnikadoktor ja professor Ilmar Öpik (1917–2001) oli akadeemik aastast 1967 ja tema vanaonu astronoom Ernst Öpik (1893–1985) TA asutamisest 1938 kuni selle likvideerimiseni 1940. aastal. Vanaisa Paul Öpik oli pankur, aastatel 1925–1928 Eesti Panga direktor.

Viited

Kirjandus 

 Kändler, Tiit. Kolmanda põlve akadeemik Andres Öpik püüab kinni halbu molekule. Sirp, 2014, 13. veebruar.

Välislingid

Andres Öpik Eesti Teaduste Akadeemia kodulehel

Eesti keemikud
Tallinna Tehnikaülikooli professorid
Isamaa ja Res Publica Liidu poliitikud
Üliõpilasselts Liivika liikmed
Valgetähe IV klassi teenetemärgi kavalerid
Sündinud 1947
Tallinna Reaalkooli vilistlased